Leeus vreet stroper op | Netwerk24
Deur Buks Viljoen 11 Februarie 2018 16:05
Die man wat onlangs op 'n wildplaas naby Hoedspruit deur leeus opgevreet is, was nie 'n werker, soos aanvanklik vermoed is nie, maar 'n stroper.
Daar is aanvanklik vermoed dat die man wat deur die leeus aangeval is nadat sy trekker gaan staan het, besig was om uit die kamp te stap toe hy getakel is.
Maar, sê lt.kol Moatshe Ngoepe, polisiewoordvoerder, hulle het snuf in die neus gekry toe hulle die grusame toneel opruim en op 'n geweer en ammunisie afgekom het.
Netwerk24 het Saterdag berig dat 'n man Vrydag deur leeus opgevreet is nadat die trekker waarop hy was, gaan staan het.
Daar is later vasgestel dat die trekkerbestuurder ongeskonde is toe hy die volgende dag by die werk opgedaag en vertel het hoe sy trekker onklaar geraak het.
Hy het toe maar huis toe gestap omdat dit laat was.
Ngoepe sê terwyl hulle besig was met hul ondersoek op die toneel, het hulle menslike weefsel en die slagoffer se kop in die bosse gekry.
"Toe ons op die geweer afkom, het ons besef die slaogoffer is inderdaad 'n stroper wat onwettig op die plaas kom jag het."
Ngoepe sê hulle weet in dié stadium nie wie die slagoffer was nie. Hy vra mense wat die oorledene kan identifiseer om na die polisie in Hoedspruit te gaan.